Površina temeljne plošče je enaka površini hiše nad njo, pri vkopaniih delih pa je njena površina celo večja. To zmanjša pritisk stavbe na temeljno ploščo oziroma je bolj enakomerno razporejen. Debelina temeljne plošče lahko znaša od 30-35 centimetrov in celo več. Izračuna se glede na velikost objekta in skupno obremenitev celotne stavbe na ploščo.
Gradbena jama mora biti skopana tako globoko, da doseže nosilno plast zemjine. Osnova vsake temeljne plošče je nasutje iz peska ali gramoza v debelini od 20 do 30 centimetrov na dno jame ali pa na gradbeni filc izvedete nasutje iz penjenega stekla.
Nasutje je potrebno dobro utrditi, nanj pa pride 10 cm podložnega betona, od tu dalje pa so možne različne izvedbe. Prva izvedba sta dve plasti hidroizolacijskih trakov iz bitumna, ki se zavarijo na podložni beton.
IZVAJALCI SODOBNIH GRADENJ TO MOŽNOST ODSVETUJEJO, KER LAHKO V PRIMERU POTRESA HIDROIZOLACIJA POPOKA SKUPAJ S PODLOŽNIM BETONOM.
Druga izvedba je polaganje toplotne izolacije, na primer ekstrudirani polistiren, na podložni beton v debelini vsaj 20 cm (pri pasivnih gradnjah 24 cm). Priporoča se dve plasti toplotne izolacije po 12 cm, med kateri se namesti hidroizolacija v eni ali dveh plasteh. Potekati mora brez prekinitev tudi vertikalno čez rob betonske plošče. Zgornja plast toplotne izolacije in betonska plošča nad njo bo tako povsem varna pred vdorom vlage, talne vode in pred mehanskimi poškodbami.
Sledi armatura, vezava armature in vlivanje betonske plošče v debelini od 12-15 centimetrov. Če se odločite za enoslojno toplotno izolacijo, pa hidroizolacijo namestite na podložni beton ali na zaključno betonsko ploščo, čez pa še tanjšo plast toplotne izolacije. Pri globini temeljne plošče nad 60 cm je površina toplotne izolacije enaka površini betonske plošče. Pri nepodkletenih gradnjah, kjer spodnji rob temeljne plošče sega le do globine 60 centimetrov, je potrebno toplotno izolacijo položiti od 60 do 100 centimetrov preko roba temeljne plošče, kar bo preprečilo zmrzovanje.
Nasutje iz gramoza ni potrebno pri uporabi penjenega stekla. Na gradbeni filc se opravi nasutje penjenega stekla (z opažem ali brez) v debelini od 20-50 centimetrov, ki hkrati deluje kot tampon in toplotni izolator. Instalacije se položi in obsuje s penjenim steklom, sledi podložni beton, hidroizolacija, armatura in vlivanje betonske plošče.